KLASA: 034-05/24-01/128

URBROJ: 711-02-01/02-2024-4

Zagreb, 18. rujna 2024. g.

**ARMIN HODŽIĆ**

**zastupnik u Hrvatskom saboru**

**Predmet: mišljenje na zahtjev obveznika Armina Hodžića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 03. rujna 2024.g. pod KLASA: 034-05/24-01/128 zaprimilo zahtjev za mišljenje koje je podnio obveznik Armin Hodžić, zastupnik u Hrvatskom saboru.

U podnesenom zahtjevu obveznik ističe kako od 2019.g. obnaša dužnost predsjednika Vijeća bošnjačke nacionalne manjine Grada Zagreba za koju mu prema Ustavnom zakonu o nacionalnim manjinama pripada naknada. Istu funkciju nastavio je obnašati i nakon što je izabran kao zastupnik u Hrvatski sabor te je također nastavio primati naknadu odnosno jednom ju je primio od stupanja na dužnost sve dok u lipnju 2024. nije upozoren od strane Grada Zagreba da istu više ne smije primati.

Slijedom navedenog obveznik postavlja upit smije li primati navedenu naknadu te ukoliko ne smije što učiniti s naknadom koju je primio u svibnju 2024.g.

Nadalje, obveznik ističe kako je član Odbora za nacionalne manjine Gradske skupštine Grada Zagreba te da za navedeno također prima naknadu pa ga zanima je li navedeno dopušteno.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., dalje ZSSI) na 60. sjednici održanoj 18. rujna 2024., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo je od obveznika dodatno zatražilo podatak u kojem svojstvu je imenovan članom Odbora za nacionalne manjine Gradske skupštine Grada Zagreba odnosno je li u isti imenovan u svojstvu zastupnika ili kao stručni vanjski član.

Obveznik je na traženje Povjerenstva odgovorio navodeći da je u Odbor imenovan kao vanjski član te da je u proteklih 20 godina uspostavljena pozitivna praksa između Gradske skupštine grada Zagreba i nacionalnih manjina temeljem kojeg se tri člana biraju u Odbor za nacionalne manjine na preporuku Koordinacije vijeća i predstavnika nacionalnih manjina Grada Zagreba, i to u pravilu budu predsjednik i 2 potpredsjednika Koordinacije. Obzirom da je u rujnu 2023. godine izabran na dužnost predsjednika spomenute Koordinacije ujedno je i predložen za vanjskog člana Odbora za nacionalne manjine, što je Gradska skupština u konačnici i izglasala.

Obveznik ističe da se Odbor za nacionalne manjine bavi svim pitanjima koje se tiču nacionalnih manjina, a koja idu na dnevni red sjednica Gradske skupštine. Održava se nekoliko sjednica godišnje. Kao član Odbora u slučaju prisustva na sjednici istog dobiva propisanu naknadu, a u slučaju nedolaska na sjednicu ne ostvaruje pravo na naknadu. Istaknuo je i kako mu iz stručne službe Gradske skupštine nitko nije problematizirao navedeno primanje naknade, ali bi htio da mu Povjerenstvo da svoje mišljenje o tome.

Povjerenstvo ističe kako je čl. 17. st. 1. ZSSI-a propisano da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisan.

Nadalje, Povjerenstvo ističe kako su odredbama Ustavnog zakona o pravima nacionalnih manjina („Narodne novine“, broj 155/02., 47/10., 80/10., 93/11. i 93/11.) propisani uvjeti za izbor predstavnika nacionalnih manjina u jedinicama samouprave. Između ostalog, citiranim Zakonom propisano je i da predstavnici nacionalnih manjina imaju pravo na nagradu.

Povjerenstvo ističe kako obavljanje funkcije predsjednika Vijeća bošnjačke nacionalne manjine Grada Zagreba nedvojbeno javna dužnost, međutim, Povjerenstvo ističe kako nema zapreke da obveznik istodobno obnaša javnu dužnost zastupnika u Hrvatskom saboru i predsjednika Vijeća Bošnjačke nacionalne manjine budući da Zakon o izborima zastupnika u Hrvatski sabor („Narodne novine“, broj 116/99., 109/00., 53/03., 69/03., 167/03., 44/06., 19/07., 20/09., 145/10., 24/11., 93/11., 120/11., 19/15., 66/15., 104/15. i 98/19.) navedene dužnosti ne propisuje kao nespojive.

Nadalje, člankom 16. ZSSI-a propisano je da obveznici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano.

Povjerenstvo ističe kako, u ovom slučaju, obveznik može primiti naknadu odnosno nagradu za obnašanje dužnosti predsjednika Vijeća bošnjačke nacionalne manjine budući je pravo na istu propisano Ustavnim zakonom o nacionalnim manjinama.

Pritom, Povjerenstvo napominje da je obveznik dužan navedeni primitak prijaviti prilikom podnošenja imovinske kartice.

U odnosu na članstvo u Odboru za nacionalne manjine Gradske skupštine Grada Zagreba,

Povjerenstvo ističe kako obveznik navedenu funkcije može obavljati isključivo kao vanjski član-stručnjak za područje kojim se navedeni Odbor bavi, budući da se u navedenom slučaju ne bi radilo o funkciji koja proizlazi iz obnašanja druge javne dužnosti niti o drugoj javnoj dužnosti čije je obnašanje zabranjeno čl. 17. st. 1. ZSSI-a. Pritom Povjerenstvo ističe kako je obveznik primljenu naknadu na temelju obavljana navedene funkcije dužan prikazati prilikom podnošenja imovinske kartice.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Armin Hodžić, elektroničkom dostavom
2. Objava na internetskoj stranici Povjerenstva
3. Pismohrana